Derde urinevoorval by Maties skokUniversiteit Stellenbosch. (Foto: Facebook) Die bestuur van die Universiteit Stellenbosch (US) het sy kommer uitgespreek oor die onverantwoordelike gebruik van alkohol op sy kampusse ná ’n derde voorval waarin ’n besope student op ’n medestudent se eiendom geürineer het. Dit volg enkele dae nadat die Nasionale Vervolgingsgesag (NVG) aangekondig het dat hy die 19-jarige US-student Theuns du Toit strafregtelik gaan vervolg nadat hy in Mei vanjaar in sy dronkenskap op ’n medestudent se skootrekenaar geürineer het. ’n Soortgelyke voorval het in September vanjaar gevolg. Luidens ’n verklaring uitgereik deur die universiteit se studenteraad (SR), het die jongste voorval Saterdag vroegoggend by die manskoshuis Eendrag plaasgevind. “Die erg besope student het Saterdag in die vroeë oggendure na die koshuis teruggekeer en op die kamervloer en klere van ’n medestudent geürineer,” lui die verklaring. Die voorval is by die betrokke strukture van die universiteit aangemeld vir onmiddellike ondersoek. Die universiteit het in ’n verklaring gesê die geïmpliseerde student is dieselfde dag uit die koshuis geskors, hangende die uitslag van ’n ondersoek deur die universiteit se kantoor vir studentedissipline. “Prof. Wim de Villiers, US se rektor en visekanselier, sal verdere stappe oorweeg en oor die student se skorsing uit die universiteit besluit ná oorweging van die feite van die saak,” lui die verklaring. Die identiteit van die geaffekteerde student sowel as dié van die geïmpliseerde student, word voorlopig weerhou. Die universiteit sal mettertyd verder kommunikeer oor die uitkomste van die ondersoeke en prosesse wat aan die gang is. “Die universiteit beklemtoon weer dat menswaardigheid ononderhandelbaar by die US is en gerespekteer en gehandhaaf moet word. Wanneer sodanige waardigheid aangetas word, moet dit herstel word na aanleiding van die behoorlike prosesse, soos voorsien binne die universiteit se dissiplinêre raamwerk. “As ŉ goed bestuurde instelling voel die US sterk dat die regverdige verloop van die reg en behoorlike prosesse altyd gevolg moet word om die regte van beide geaffekteerde en geïmpliseerde studente te beskerm. Dit maak voorsiening vir verdedigbare en volhoubare uitkomste.” Volgens prof. Deresh Ramjugernath, adjunk-visekanselier, sal die universiteit voortgaan om al die hulpbronne tot sy beskikking te gebruik om die plaag van onverantwoordelike alkoholverbruik deur studente te bekamp. “Ten spyte van uitgebreide ingrypings en die jongste hersiene koshuisreëls wat alkoholgebruik in koshuise streng reguleer, is dit duidelik dat meer drastiese optrede en regulasies nodig is. Daar moet samewerking met die munisipaliteit en sakegemeenskap wees om hierdie probleem te bekamp,” sê Ramjugernath. Die SR het Sondag ’n vergadering op die Rooiplein gehou ten doel om verskillende perspektiewe van studente oor die saak te kry en dit aan die bestuur van die universiteit voor te lê. Die SR daag alle koshuise uit om hul koshuiskulture krities te heroorweeg deur doelbewuste besinning en eerlike besprekings. Die ras van beide die beweerde slagoffer en oortreder is nog nie deur die universiteit bekendgemaak nie, maar die SR het die voorval reeds as “rassisties” uitgekryt. “Die koshuise moet hul onderbewuste vooroordele bevraagteken en ook hulself afvra waarom anderskleurige studente steeds die slagoffers van sulke voorvalle is,” sê die SR in ’n verklaring. “Die SR veroordeel in die openbaar individuele en sistemiese rassisme in al sy vorme, en ons erken die pyn wat dit vir ons studente veroorsaak.” Die SR verwag dat die uitkoms van hierdie voorval niks minder sal wees as die presedent wat in die voorafgaande voorvalle geskep is nie. “Dit is in die belange van die breër studentegemeenskap. Die studentegemeenskap kan nie anders as om dit as blatante dade van rassisme te beskou nie en dit is ŉ bekommernis waaraan ons as die SR wil aandag gee.”